MS «Fjordsol» (1948)

**MS «Fjordsol»** var sammen med søsterskipet MS «Fjordbris» den første lokalrutebåten som ble bygget av Det Stavangerske Dampskipsselskap etter annen verdenskrig. De to var videreutviklede utgaver av MS «Fjorddrott» som ble satt i trafikk i 1939 og som revolusjonerte lokalbåttrafikken i Ryfylke.

MS «Fjordsol» hadde kapasitet for 412 passasjerer (senere 399) og tolv personbiler på akterdekket, farten var ca. 15 knop.  Den ble satt inn i ruten mellom Stavanger og Sauda og ruteopplegget var stort sett det samme alle årene båten gikk i denne ruten:  Fra Sauda kl 0700 via Saudasjøen, Sand, Marvik, Jelsa og Judaberg til Stavanger kl 1120.  Fra Stavanger returnerte hun kl 1500 via de samme mellomsteder til Sauda.

## MS «Fjordsol»
* **August 1946**: Kjølstrukket ved Rosenberg Mek. Verksted, Stavanger side om side med et identisk søsterskip. 
* **22. februar 1947**: Begge søsterskip sjøsatt og døpt henholdsvis **«Fjordsol»** og «Fjordbris». Gudmor for «Fjordsol» var fru Eva Aanensen, -konen til Erling Aanensen som  våren 1948 ble Stavangerskes nye administrerende direktør.
* **21. oktober 1947**: Slept fra Rosenberg til Stavangerskes verksted på Klasaskjæret i Stavanger for utrustning og innredning.
* **30. april 1948**: Gikk prøvetur Stavanger-Fister-Hjelmeland- Jelsa.
* **April 1948**: Overlevert som bilførende lokalrutebåt av sjøbusstype til Det Stavangerske Dampskibsselskab (søsterskipet «Fjordbris» ble overlevert to måneder senere). De to sjøbussene videreførte samferdselsrevolusjonen Stavangerske hadde startet i 1937 med sjøbussen «Ekspress» og videreført i 1939 med «Fjorddrott». «Fjordbris» og «Fjordsol» var i praksis en videreutvikling av «Fjorddrott». De var hurtiggående, hadde egne bildekk akter og romlige, lyse utsiktssalonger forut. De var dessuten hvitmalte med gule skorsteiner, noe som ytterligere markerte en moderne kontrast til de gamle, svartmalte dampbåtene de avløste. I disse årene etablerte Stavangerske «Den Hvite Flåte» nærmest som et varemerke.

## I fart
* **Mai 1948**: Satt inn i Stavangerske rute Sauda (kl.07.00)-Saudasjøen (kl.07.10)-Sand (kl.08.10)-Marvik (kl.08.45)-Jelsa (kl.09.10)-Stavanger (kl.11.10), men gikk tidvis også innom Hjelmeland og Fister. Retur: Stavanger (kl.16.00)- Tau (kl.16.40)-Jelsa (kl.18.15)-Marvik (kl.18.40)- Sand (kl.19.10-19.25)-Saudasjøen (kl.20.25)-Sauda (kl.20.40). Overtok ruten fra «Fjorddrott». Utover femtitallet var «Fjordsol» også tidvis avløser for Stavangerskes større lokalruteskip «Haugesund» i ruten Stavanger-Haugesund.
* **17. juli 1948**: Ommålt: 136’ x 22,1’ x 7,9’    brt:236,26
* **Sommer 1958**: Saudaruten supplert med fraktefartøy «Stordøy» i godsrute om sommeren. Dette fortsatte siden hver sommer.
* **1960**: Ny kaptein: Nikolai Døskeland.
* **1961**: Godsruten på Sauda med fraktefartøy «Stordøy» ble helårsrute. Utover syttitallet var «Fjordsol» også tidvis innom andre ruter, bla. på Finnøy / Sjernarøy og Vikedal / Sandeid.
* **30. september 1977**: Gikk siste tur i Saudaruten. Ruten ble så overtatt av Stavangerskes lokalrutebåt «Hidle». «Fjordsol» ble opplagt ved Klaseskjæret som reservebåt.

## Etterhistorie
* **Mai 1981**: Solgt til Gebr. Bruhns Cons. / v. Hans Joachim Bruhn, Düsseldorf, Tyskland. Tenkt ombygd for fart i Karibien, men dette ble ikke noe av.
* **1984**: solgt til ukjent eier i Haarlem, Nederland.
* **April 1984**: Ankom Oostende i Belgia. Opplagt.
* **16. februar 1987**: sank ved kai i Oostende. 
* **1988**: Hevet, men sank etter en tid igjen.
* **1989**: Opphugget på stedet.

## Se også
* Det Stavangerske Dampskibsselskab
* Den Hvite Flåte

## Kilder
* Hugo C. Lütcherath, «Den hvite flåte», 2008, ISBN 978-82-8163-021-5
* Jone Laugaland, «Fjordabåtene», 2005, ISBN 82-8140-026-9
* Dag Bakka jr., Selskabe. Det stavangerske dampskipsselskab 150 år: 1855–2005, 2005, ISBN 82-303-0571-4 
* Artikkel om Stavangerske i «Skipet» 1-2.1991 av Alf Johan Kristiansen
* Magnus Torgersen, «Fjordabådane», 1981, ISBN 82-990832-0-6
* R.A. Lorentzen, Det Stavangerske Dampskibsselskab 1855-12.Februar-1955, Stavanger 1955
* Trygve Eriksen jr.'s arkiv

## Eksterne lenker
*